
Με επιτυχία και παρουσία πολυπληθούς ακροατηρίου εγκαινιάστηκε, την Πέμπτη 30 Οκτωβρίου, στο Σπίτι της Κύπρου, η δεύτερη περίοδος του The Closet/Νύχτες Ανάγνωσης, το The Closet One/Μούσες Δωματίου που πραγματοποιήθηκε στον χώρο της εικαστικής έκθεσης Tradition Today: exploring conditions to recreate it. Την επιμέλεια της σειράς έχει ο Αντώνης Κατσούρης.
Όπως ανέφερε η Μορφωτικός Σύμβουλος της Πρεσβείας της Κυπριακής Δημοκρατίας κ. Μαρία Παναγίδου, προλογίζοντας την εκδήλωση, το The Closet One, με τον τίτλο "Μούσες Δωματίου", φιλοξενεί μία σειρά κειμένων - για πρώτη φορά μεταφρασμένων στην ελληνική γλώσσα - που το καθένα τους προσεγγίζει, συναισθηματικά και αισθητικά, από έναν "βιωματικό" χώρο. Χώρους τους οποίους οι συγγραφείς των κειμένων κατοίκησαν, διέμειναν, επισκέφτηκαν, βιώνοντας έτσι ένα - μικρό ή μεγαλύτερο - κομμάτι της ζωής τους, της ύπαρξής τους, της ταυτότητάς τους.
Το The Closet One περιέλαβε κείμενα γραμμένα, μεταξύ άλλων, από την Nan Goldin, την Patti Smith, τον Wayne Koestenbaum, τον Jean Marais, την Mary Ruefle, τον Bruce Hainley, την Devrim Bayar, τον David Trinidad, καθώς και, ειδικά φιλοξενούμενο, ένα κείμενο της Anne Carson, για τις οικιακές συνήθειες κατά την περίοδο του Κυκλαδικού πολιτισμού.
Κείμενα διάβασαν οι: Τζούλη Αγοράκη, δημοσιογράφος και συγγραφέας, Αποστόλης Αρτινός, συγγραφέας και επιμελητής εκθέσεων, Τάκης Βοΐλας, αρχαιολόγος, λειτουργός Σπιτιού της Κύπρου, Δήμητρα Ιωάννου, συγγραφέας, Χριστίνα Κάλλη, ανεξάρτητη επιμελήτρια, Λητώ Κάττου, καλλιτέχνις, Δήμητρα Κολλερού, ιστορικός τέχνης, Βαγγέλης Κυριακός, σχεδιαστής κοσμημάτων, Μαρία Μαραγκού, επιμελήτρια και τεχνοκριτικός, Τζένη Μαρκέτου, καλλιτέχνις, Δημήτρης Ντοκατζής, καλλιτέχνης, Κατερίνα Σπερέντζου, εικαστικός, και ο επιμελητής του The Closet Αντώνης Κατσούρης,.
Η σειρά πραγματοποιείται με την ευγενική χορηγία του Οργανισμού ΝΕΟΝ και του Outset Contemporary Art Fund.

